রাজস্থানের পর গুজরাত! ৭০০ ফুট গভীর কুয়োতে পড়ে গেলেন তরুণী

ওয়েব ডেস্ক: ইংরেজি নববর্ষের শুরুটা হয়েছিল ছোট্ট চেতনার মৃত্যুসংবাদ দিয়ে। ৭০০ ফুট গভীর এক কুয়োতে (Borewell) পড়ে যায় রাজস্থানের (Rajasthan) বছর তিনেকের এই শিশুকন্যা। দীর্ঘ ১০ দিনের চেষ্টায় উদ্ধার করে হলেও বাঁচানো যায়নি তাঁকে। এবার একইরকম এক ঘটনা ঘটল গুজরাতে (Gujarat)। ৫৪০ ফুট গভীর একটি কুয়োতে পড়ে গেলেন এক ১৮ বছরের তরুণী। ইতিমধ্যে তাঁকে উদ্ধারের চেষ্টা চালাচ্ছে স্থানীয় প্রশাসন। তবে তরুণীর বেঁচে থাকার সম্ভাবনা ক্ষীণ বলেই জানা গিয়েছে।

সোমবার সকালে ঘটে এই ঘটনা। জানা গিয়েছে, গুজরাতের কচ্ছ জেলার ভুজ তালুকের অন্তর্গত কান্দেরাই গ্রামে ঘটেছে এই মর্মান্তিক ঘটনা। পরিযায়ী শ্রমিক হিসেবে রাজস্থান থেকে আগত ওই তরুণী মঙ্গলবার সকাল সাড়ে ছ’টা নাগাদ পা পিছলে গভীর কুয়োতে পড়ে যান। কিছুক্ষণ পরেই তাঁর পরিবার বিষয়টি জানতে পারে। খবর দেওয়া হয় পুলিশকে। তড়িঘড়ি উদ্ধারকাজ শুরু করা হয়।

আরও পড়ুন: বিচারপতির ‘ইমপিচমেন্ট’ মামলা খারিজ করল হাইকোর্ট

সূত্রের খবর, প্রথমে কুয়োর মধ্যে ক্যামেরা নামিয়ে আটকে থাকা তরুণীর অবস্থান জানার চেষ্টা চালানো হচ্ছে। পাইপের মাধ্যমে পাঠানো হয় অক্সিজেন। তবে এখনও পর্যন্ত তাঁর কোনওরূপ গতিবিধি পাওয়া যায়নি বলেই জানিয়েছেন উদ্ধারকারী দল। তাই ওই তরুণী বেঁচে আছেন কিনা, তা নিয়ে ধন্দে রয়েছেন বিএসএফ (BSF) এবং এনডিআরএফ-এর (NDRF) কর্মীরা।

প্রসঙ্গত, ২০২৪-এর ২৩শে ডিসেম্বর দুপুর দু’টো নাগাদ খেলতে খেলতে ৭০০ ফুট গভীর কুয়োতে পড়ে যায় চেতনা। রাজস্থানের কোটপুতলির কিরাতপুরার বড়িয়ালি ধানি এলাকায় ঘটে এই ঘটনা। ওই দিন বিকেল থেকেই তাঁকে উদ্ধার করার চেষ্টা শুরু হয়। পয়লা জানুয়ারির বিকেলে চেতনাকে কুয়ো থেকে বের করে আনা হয়। প্রথমে অজ্ঞান অবস্থায় পাওয়া যায় শিশুকন্যাকে। তাই তৎক্ষণাৎ তাঁকে নিয়ে যাওয়া হয় হাসপাতালে। সেখানেই মৃত্যুর কোলে ঢলে পড়ে চেতনা।